Després del salt quantitatiu que va suposar per al turisme de Tortosa el creixement d'un 55% de visitants el 2014, la tendència és manté a l'alça com demostren les dades recollides en els espais turístics municipals. Amb 34.966 visites, l'augment va ser el 2015 de l'11,45%. Gairebé  la meitat dels turistes, un 47,84%, provenen de Catalunya, dels quals més de la meitat, un 53,9%, de Barcelona. Un 28,39% arriben de l'estat espanyol i un 23,77% de l'estranger, sobretot de França (45,8%). Altres indicadors de l'increment del turisme són l'augment del 22% de la recaptació de la taxa turística i la creació de nous habitatges turístics que consolidaran una oferta a la ciutat de 800 places hoteleres. El consistori té gairebé llest el llaüt turístic per obrir l'adjudicació i treballa per aconseguir la certificació de turisme familiar dins de l'àmbit del Parc Natural dels Ports.  Les dades oficials que pot recollir l'Ajuntament de Tortosa sobre el turisme que rep la ciutat depenen de les visites que fan en els espais municipals com l'Espai Escorxador, el més visitat - amb 18.316 visites-, els Jardins del Príncep – en el quan s'han incrementat els usuaris un 37,6%, amb 8.208 visites-, el Centre d'Interpretació del Renaixement – amb 6.627 usuari, un 8,91% més que el 2014-, i el Refugi Antiaeri que s'ha creat i posat a disposició dels turistes aquest 2015 –amb una acollida de 1.815 visitants-. El principal mercat en el turisme de proximitat català (47,84%) és Barcelona (53,9%) i Tarragona (35,66%). El mercat català més minoritari és el gironí (4,39%) seguit de Lleida (5,9%). Pel que fa a l'estranger (28,39%), França és el mercat d'origen del 45,8% dels visitants de Tortosa. Es consolidem també, amb percentatges entre el 5 i el 9%, Rússia, Holanda, Bèlgica, Alemanya o el Regne Unit. A més, per primer any, s'han rebut turistes americans (2%) atrets per actius com el Call Jueu o la Ruta Hemingway.  El perfil dels turistes de Tortosa són principalment parelles o famílies amb nens.  Com ha destacat l'alcalde de Tortosa, Ferran Bel, els indicatius del creixement del turisme a la capital de les Terres de l'Ebre són més amplis, com per exemple, l'increment del 22 % de la taxa turística, amb una recaptació per al consistori de més de 10.000 euros en els primers 3 trimestres de l'any . "Quan hi ha un increment de l'ocupació hotelera i de l'activitat turística, intuïm que és més del que nosaltres podem percebre. Això genera un dinamisme econòmic que beneficia hotelers i restaurants i també el comerç", ha apuntat Bel. L'alcalde ha defensat altres actuacions urbanístiques que s'han fet, com l'obertura de la façana de la catedral al riu Ebre "ha generat noves expectatives".  Amb l'objectiu de continuar amb la mateixa línia de treball, Bel ha assenyalat que se segueix apostant per la millora de turisme a Tortosa tot i la finalització de Pla de Foment Turístic 2011-2015, que ha suposat una inversió de 900.000 euros per a la promoció turística de la ciutat, en col·laboració amb la Generalitat. "Que hagi acabat un programa específic, no ha de significar, sinó tot el contrari, que l'ajuntament deixa de prioritzar o invertir en aquest àmbit", ha dit l'alcalde de Tortosa. "Continuarem en aquest 2016 i en el 2017 fent un esforç pressupostari en aquest sentit", ha afegit.  Nous actius i segells de qualitat Aquesta setmana se signarà l'escriptura amb el Consell Comarcal del Baix Ebre per a la cessió d'usdefruit del llaüt turístic i es podrà obrir el concurs per adjudicar-ne la gestió, sobre la qual ja hi ha algunes empreses interessades. "Esperem aconseguir que alguna empresa ubiqui un espai de concentració d'activitats d'oci i lleure en l'àmbit turístic d'aquest aquest embarcador. Seria desitjable per complementar l'oferta turística", ha animat l'alcalde per atreure alguna iniciativa privada.  Paral·lelament es treballa per aconseguir el segell de Destinació de Turisme Familiar de l'Agència Catalana de Turisme (ACT) que distingeix els municipis que són especialment sensibles a aquest segment de la demanda i ofereixen uns equipaments i serveis adaptats a les necessitats de les famílies amb nens.  La petició s'ha fet en un àmbit territorial, d'entrada en el context del Parc Natural dels Ports, i es preveu ampliar-lo, si s'aconsegueix, a la zona del delta de l'Ebre. Els municipis que reben el segell de qualitat disposen d'una oferta certificada d'establiments d'allotjament, restauració, i oci i lleure adreçats als més petits, com poden ser activitats específiques, seguretat, o espais de joc, entre molts altres.

Summary: El turisme segueix creixent a Tortosa que rep un 11,5% més de visitants el 2015


Defensen que el "diàleg, la negociació i la solució política és la via per resoldre el conflicte" ACN Barcelona.-Els polítics presos han donat suport a través de Twitter a la declaració del president de la Generalitat, Quim Torra, el vicepresident, Pere Aragonès, i els alcaldes de Tarragona, Pau Ricomà; Girona, Marta Madrenas; i Lleida, Miquel Pueyo. L'alcaldessa de Barcelona, Ada Colau, no hi ha assistit tot i estar convocada a la reunió. "Diàleg, negociació i solució política és la via per resoldre el conflicte. Cap violència ens representa. Al costat del nostre Govern", han defensat des de la xarxa social l'exvicepresident Oriol Junqueras, i els exconsellers Raül Romeva, Josep Rull, Jordi Turull, Dolors Bassa i Joaquim Forn. Així com l'expresident de l'ANC Jordi Sànchez i l'expresidenta del Parlament, Carme Forcadell.

Summary: Els presos donen suport a la declaració de Torra i Aragonès: "Cap violència ens representa"


Els grups parlamentaris de Cs, el PSC-Units i el PPC ha recriminat aquest dimecres al president de la Generalitat, Quim Torra, que no hagi replicat als seus presidents parlamentaris després que hagués demanat comparèixer al Parlament. Just després que els repliqués el vicepresident, Pere Aragonès, els portaveus de socialistes, la formació taronja i populars, han reclamat a president del Parlament, Roger Torrent, que en base l'article 172 del reglament hauria de ser Torra qui els respongués. Torrent, però, ha resolt que Torra ha "desistit de fer ús del seu torn" i que Aragonès n'ha fet ús com a membre del Govern.  El diputat del PPC Santi Rodríguez ha apuntat a Torrent que si aquesta era la interpretació és perquè Aragonès intervenia sota l'article 85.6 del Parlament. "Per tant no som al debat de la compareixença sinó que fem un debat sobre la intervenció del president, i deixar clar que no ha volgut respondre els grups", ha resolt En les seves intervencions de rèplica just després de la picabaralla reglamentària, la presidenta del grup parlamentari de Cs, Inés Arrimadas, ha lamentat que Torra no hagi replicat els grups i que ho hagi deixat en mans del vicepresident, Pere Aragonès. "Quina vergonya; no confien en la seva capacitat de rèplica, el tapen els seus, que poc que hi confien", li ha recriminat. En aquest context, li ha recriminat la cimera del 16 de novembre, per debatre "en secret", i l'ha animat a mantenir un cara a cara sobre el futur de Catalunya amb els presidents parlamentaris a la cambra: "No s'amagui, vingui al Parlament", ha insistit.  Al seu torn, el president del grup PSC-Units, Miquel Iceta, ha lamentat que Torra no hagi respost "l'única pregunta" que el líder socialista li ha plantejat sobre què pensa fer el Govern per no acatar la sentència de l'1-O.

Summary: Cs, PSC-Units i PPC recriminen a Torra que no repliqui als grups després de demanar comparèixer al ple


L'Ajuntament de Sabadell destinarà un total de 60.000 euros per a la promoció de l'esport escolar en horari no lectiu el curs 2017-2018. Els centres de primària i secundària, associacions de mares i pares d'alumnes de la ciutat i entitats esportives escolars tindran la possibilitat de beneficiar-se d'aquests ajuts. En aquesta convocatòria tots els centres escolars públics rebran set punts extraordinaris en la valoració final per optar a la subvenció. De la mateixa manera, les escoles que formen part del Pla Educatiu d'Entorn (PEE) que hagin participat als Jocs Escolars comptaran amb un ajut de 1.500 euros addicionals, incrementant els 400 euros que rebien anteriorment. Amb aquestes modificacions, l'Ajuntament de Sabadell dóna la possibilitat als centres públics i, especialment, als que formen part del Pla Educatiu d'Entorn, de rebre un ajut superior al que tenien fins ara. Entre els requisits de les entitats sol·licitants a aquest tipus de subvenció, destaca que en tots els casos és necessari tenir seu a Sabadell.

Summary: Sabadell inverteix 60.000 euros per promocionar l'esport escolar en horari no lectiu


El vicepresident del Govern, Pere Aragonès, ha assegurat que "el relat" que vincula independència i terrorisme és "absolutament fals", en referència a l''Operació Judes', en base a la que es va detenir i empresonar set CDR. En una entrevista al programa 'Hoy Por Hoy' de la cadena Ser, Aragonès ha demanat que s'esperi a què s'aixequi el secret de sumari de la investigació per analitzar-la. "Seria molt imprudent per part meva entrar a valorar-ne fragments", ha explicat, encara que ha insistit que és "una mica estrany" que s'acusi a la germana de Carles Puigdemont de fer d'enllaç entre ell mateix i el president de la Generalitat, Quim Torra, perquè "és públic i notori" que han fet "sovint" reunions públiques. D'altra banda, i en relació als detinguts, ha recordat que la presumpció d'innocència "és un dret". A l'entrevista Aragonès també s'ha referit al tens debat de política general al Parlament de la setmana passada i ho ha atribuït a la "crispació" que considera que Ciutadans "intentava crear". "Tots hem de fer una reflexió perquè no torni a passar", ha demanat, mentre ha reconegut que es va sentir "molt incòmode" perquè, segons creu, "Ciutadans es va sortir amb la seva i van aconseguir la imatge de crispació". Preguntat per la desobediència institucional aprovada pel Parlament, recollida en una proposta de resolució presentada per la CUP-CC, Aragonès ha evitat concretar en què consistiria i ha assegurat que, en cas de sentència condemnatòria, el que cal és "enfortir les institucions" i "negociar". "Això es resoldrà amb diàleg, i no amb uns apel·lant a actuacions en l'àmbit penal i els altres a 'no sé quina' mobilització", ha conclòs.

Summary: Aragonès assegura que "el relat que vincula independentisme i terrorisme" és "absolutament fals"


La Festa Major de Sant Magí a Tarragona encara les últimes hores després de sis dies d'activitats i actes festius amb normalitat. L'any passat es va suspendre el gruix de la festa arran dels atemptats de Barcelona i Cambrils. Enguany però, la programació s'ha mantingut inalterada. Segons el batlle, Josep Fèlix Ballesteros, no s'ha deixat "als terroristes la capacitat d'influir i alterar les nostres vides". Tot i això, l'alcalde ha admès que s'han viscut amb "una certa tristor quan mirem enrere" i, ha assegurat que "en l'interior de cadascú i en la memòria col·lectiva hi ha la memòria present de totes les víctimes". Ballesteros ha fet un balanç positiu de la Festa Major en l'ofrena floral a l'ermita de Sant Magí, celebrada aquest diumenge al matí al Portal del Carro.

Summary: Tarragona encara la recta final de la Festa Major de Sant Magí amb normalitat després de la suspensió de l'any passat


El conseller de Territori i Sostenibilitat, Santi Vila, ha afirmat aquest divendres que Catalunya es veuria abocada a uns nous comicis si Artur Mas no és investit president. "Sense Mas com a president, no hi haurà més alternativa que concórrer a eleccions", ha afirmat a la sortida de la inauguració d'un congrés al World Trade Center de Barcelona. El conseller ha dit que és "conscient" que la negociació entre Junts pel Sí i la CUP és "fràgil i delicada". Segons publica 'La Vanguardia', Vila és un dels consellers crítics amb la resolució independentista aprovada per Junts pel sí i la CUP i així ho hauria expressat en la reunió del Consell Executiu dimarts passat.

Summary: Santi Vila: "Sense Mas com a president, no hi haurà més alternativa que concórrer a eleccions"


L’alcalde d’Altafulla, Fèlix Alonso, ha assegurat que “s’ha tranquil•litzat molt” la convivència amb els MENA (menors estrangers no acompanyats) que la Generalitat va destinar a un alberg del poble a mitjans de setembre sense notificació prèvia a l’Ajuntament. Alonso ha avançat que la Generalitat ha traslladat el grup inicial de 30 joves a un altre municipi, si bé aquest dimecres ha arribat un altre grup de 20 menors, motiu pel qual ha reclamat a l’administració més recursos per poder atendre’ls. L’alcalde ha fet aquestes declaracions després de celebrar la Junta Local de Seguretat presidida pel conseller d’Interior, Miquel Buch. Amb tot, Alonso ha remarcat que l’acollida dels MENA no s’ha tractat a la reunió “perquè no és un problema de seguretat”. Tot i el “trasbals” i el “malestar” que Fèlix Alonso ha reconegut que va haver a Altafulla amb l’arribada dels menors estrangers no acompanyats a mitjans de setembre, no s’ha abordat la seva acollida durant la Junta Local de Seguretat “perquè és una qüestió que ja s’ha tractat amb el Departament de Treball”. “No és un problema de seguretat, és un problema d’acollida i de donar una solució a nois que tenen una situació molt complicada”, ha afegit l’alcalde. Segons Fèlix Alonso, “els primers dies hi va haver algunes actuacions sense gran importància però ara la situació s’ha tranquil•litzat molt”, i ha assegurat que ara “els nois fins i tot es porten millor que alguns grups que venen de colònies al poble”, recollint les opinions que li han traslladat els veïns de la Vila Closa, on s’ubica l’alberg que acull els MENA. L’alcalde ha detallat que recentment s’ha reunit dues vegades amb el Departament de Treball per parlar sobre l’acollida dels joves, amb una última trobada que es va celebrar dilluns. En aquesta reunió, segons Alonso, la Generalitat va comunicar que traslladava a un altre poble els 30 joves destinats inicialment al municipi, mentre que aquest dimecres arribaria un altre grup de 20 nanos. La previsió és que s’hi estiguin un mínim de sis mesos. Fèlix Alonso ha desitjat que els nous menors s’integrin a la vila, mentre ha reclamat a les administracions superiors que dotin de recursos els municipis que ofereixen espais als MENA. “El missatge l’hem de llençar a tot Espanya i Catalunya perquè, a vegades, els municipis que acollim els menors quedem una mica despenjats a l’hora de repartir els recursos”, ha etzibat, demanant “comprensió” a la societat amb una crida a “no fer sensacionalisme”. “Satisfacció” per l’efecte de la retirada de camions a l’N-340 D’altra banda, el conseller d’Interior, Miquel Buch, ha valorat breument els dos mesos d’entrada en funcionament del decret per retirar els camions de l’N-340 al Camp de Tarragona i les Terres de l’Ebre. A preguntes de la premsa, Buch ha apuntat que és “prematur” fer una valoració en profunditat però ha assegurat que Interior “valora molt positivament” la reducció del trànsit de vehicles pesats. “Ara per ara ens podem donar per satisfets”, ha conclòs. Baixen un 7% el delictes a Altafulla Pel que fa a la Junta Local de Seguretat, tant Miquel Buch com Fèlix Alonso han aplaudit la reducció de la delinqüència registrada durant l’últim any. Segons les dades recollides pels Mossos d’Esquadra i la Policia Local, aquest últim any han baixat un 7% els delictes penals al conjunt d’Altafulla, mentre ha augmentat un 33% el nombre de detencions. “Altafulla es un municipi on es pot viure amb molta garantia de seguretat”, ha celebrat el conseller, que ha anunciat que la reunió d’aquest dimecres amb els cossos policials ha aprovat el Pla Local de Seguretat del poble per marcar les principals línies d’actuació dels propers anys.

Summary: Altafulla assegura que “s’ha tranquil·litzat” la convivència amb els MENA i reclama més recursos per poder atendre’ls


Un 55% dels 650 estudiants catalans d'Erasmus a Itàlia estan en regions afectades pel coronavirus, segons informacions facilitades per les universitats catalanes al Consell Interuniversitari de Catalunya, que remarca que aquests joves estan subjectes a les mateixes recomanacions que la resta de la població. En aquest sentit, recomanen que contactin amb el 061 si provenen d'aquestes zones i tenen símptomes respiratoris. Els que es trobin bé no són casos sospitosos. Pel que fa als estudiants italians que fan estades en campus de Catalunya, la xifra total prevista per aquest curs és similar a la dels catalans que marxen a Itàlia. Des del moment que es van fer oficials els primers casos de coronavirus a Europa hi ha coordinació constant entre el CIC i el Departament de Salut. Al marge dels criteris generals, les universitats poden adoptar recomanacions específiques per als estudiants procedents d'àrees de risc i que no presenten símptomes.


El Gremi de Llibreters creu que aquest Sant Jordi serà clau per consolidar la tendència a l'alça en la venda de llibres després d'uns anys de dificultat econòmica. Tot i que les xifres encara se situen lluny de les que s'havien assolit abans de la crisi, els llibreters esperen que enguany s'incrementi un 5% el volum de vendes de l'any passat i, així, s'arribi a una facturació de prop de 22 MEUR. El fet que aquest any Sant Jordi s'escaigui en diumenge i, per tant, en dia festiu, fa preveure més afluència de gent, tot i que des del Gremi prefereixen que Sant Jordi sigui laborable, ja que "això ho distorsiona tot". "Hi ha barris de Barcelona a qui els hi va molt en contra i d'altres zones més turístiques a qui els hi funciona molt bé que sigui festiu". En tot cas, ha afegit, "el què més preocupa sempre és el temps, i avui fa un dia fantàstic". Daura ha animat els catalans a sortir al carrer "per gaudir de la cultura, de la llengua i les flors".  El president del Gremi de Llibreters de Catalunya, Antoni Daura, encara no ha volgut avançar aquest matí de Sant Jordi quins seran els títols més venuts aquesta Diada "perquè durant el dia hi pot haver algun canvi i perquè no volem donar més cobertura mediàtica a uns determinats títols". A més, Daura ha recordat que els deu llibres més venuts "no sumen més del 5% del volum de vendes total" i això, segons ha dit, demostra que "hi ha molta diversitat". En tot cas, Daura ha explicat que la ficció sol ser el gènere més venut, seguit de la literatura infantil.  La crisi dels últims anys havia provocat que les xifres que obtenia el sector durant el millor dia de l'any no fossin les esperades, però ja fa dos anys que aquesta tendència ha canviat i Daura confia que aquesta edició sigui "clau" per consolidar la tendència a l'alça en la venda de llibres. El dia de Sant Jordi, pels llibreters, suposa entre un 7 i un 8% del volum de vendes que fan en un any. "Això és molt perquè està concentrat en tan sols dotze hores, fem en un dia el què faríem en un mes normal. Sant Jordi és com tenir un mes més a l'any", ha explicat.   Sant Jordi en diumenge  El fet que aquest Sant Jordi s'escaigui en diumenge fa preveure que la gent sortirà més tard al carrer i ho farà en zones més turístiques i de més afluència. Per tant, pels llibreters de barri, el fet que la Diada s'escaigui en festiu no els hi és positiu. En aquest sentit, el Gremi prefereix que Sant Jordi s'escaigui en dia feiner "perquè la gent es troba en el seu entorn quotidià i això fa que tothom faci el que ja tenia previst fer".  Així, el president del Gremi és partidari de sumar la facturació del dissabte i del diumenge perquè, segons ha dit, el fet que aquest any la festa s'escaigui en diumenge ha provocat que molta gent hagi decidit avançar la compra. "El dissabte hi ha hagut molt moviment de gent que tenia clar que volia comprar el llibre a la seva llibreria, però que avui no els hi anava bé perquè marxaven fora i, per tant, l'han comprat abans".  En tot cas, Daura ha assegurat que el què més preocupa el dia de Sant Jordi és el temps i ha animat els catalans a sortir al carrer per gaudir del dia, les flors, les lletres i la tradició.

Summary: El Gremi de Llibreters espera incrementar un 5% el volum de vendes de l'any passat


El conseller destituït relata des de la presó com són els "centenars" de cartes que arriben i agraeix el suport ACN Barcelona.-El conseller de Justícia destituït, Carles Mundó, ha enviat una carta a RAC1 des de la presó d'Estremera en què agraeix els "centenars" de missives que reben els exmembres del Govern al centre penitenciari i que "ens mantenen molt connectats amb el batec de la gent". Són cartes, segons Mundó, "d'agraïment, d'ànims i d'esperança" però també "d'indignació, ràbia i impotència per l'abús i la injustícia que suposa tenir-nos tancats a la presó, passant 16 hores diàries tancats a la cel·la" o d'altres, cita, "que creuen que encara fan poc per ajudar-nos" o que estan escrites a mà "per mostrar que escriuen amb el cor". "És un orgull formar part d'un país on hi ha tan bona gent, honesta i compromesa, que mai no es rendeix ni defalleix", conclou Mundó, que també lamenta que és "impossible" poder contestar la majoria de missatges. En un text adreçat a l'emissora RAC1, l'exconseller de Justícia explica que "el dia anterior s'assembla molt a l'endemà" i que "és fàcil perdre, fins i tot, el record de quin dia de la setmana som". "Els dilluns es confonen amb els divendres si els dissabtes amb els dimarts", comenta Mundó, que assegura que un dels "moments emotius és l'arribada diària de correspondència" i que "l'emoció d'obrir cada carta sense saber quina història s'hi amaga, dins el sobre, és una gran experiència". Entre les missives, Mundó diu que també n'hi ha d'escrites per mares i àvies "que pateixen pensant en els nostres fills i en les nostres famílies" i d'altres amb dibuixos infantils "per expressar els sentiments més tendres" o amb "poemes escollits per fer-nos companyia". El conseller de Justícia en el Govern de Puigdemont finalitza la seva carta reiterant el seu agraïment pel suport rebut davant el seu empresonament i recordant una de les seves frases preferides: "Potser oblidaré el què has fet, potser oblidaré el què has dit, però mai no oblidaré com m'has fet sentir".

Summary: Mundó: "És un orgull formar part d'un país on hi ha tan bona gent, honesta i compromesa, que mai no es rendeix"


La institució amb seu a Frankfurt llançarà les operacions al setembre i preveu allargar-les fins al 2020 ACN Brussel·les.-El Banc Central Europeu ha decidit mantenir intactes els tipus d'interès, de facilitat de crèdit i de dipòsit en el 0,00%, el 0,25% i el -0,40%, respectivament, fins a finals d'aquest any, i no fins passat l'estiu, com tenia previst. Així, ajorna la pujada dels tipus d'interès fins a almenys el 2020. Segons ha anunciat la institució amb seu a Frankfurt en un comunicat aquest dijous, el BCE llançarà al setembre noves injeccions de liquiditat fins al març del 2021, cadascuna amb un venciment de dos anys. Les noves operacions "ajudaran a preservar les condicions favorables dels préstecs bancaris", segons l'entitat, i inclouran "incentius" perquè les condicions de crèdit continuïn sent favorables.

Summary: El BCE decideix mantenir els tipus d'interès fins a finals del 2019 i anuncia noves injeccions de liquiditat


Sabrià es mostra optimista després de la reunió amb Junts per Catalunya: "Progressem adequadament, som més a prop del que tots volem aconseguir" ACN Barcelona.-"Entenem que sona bé". Així s'ha referit el portaveu d'ERC, Sergi Sabrià, a la proposta d'investir un Govern "legítim" a Brussel·les per una assemblea d'electes, i que hi hagi un govern executiu i efectiu que operi des de Barcelona, informació que ha avançat  aquest dilluns 'La Vanguardia'. "Dona tot el valor al Govern legítim a Brussel·les  i alhora fa possible acabar amb el 155", ha assenyalat Sabrià, qui s'ha mantingut durant la roda de premsa especialment curós i prudent sobre les negociacions que s'estan duent a terme amb Junts per Catalunya. Tanmateix, ha assenyalat que "progressem adequadament, som més a prop del que tots volem aconseguir", i que les trobades estan sent "fructíferes".

Summary: ERC indica que "sona bé" la proposta d'un govern legítim a Brussel·les amb un d'efectiu i executiu a Catalunya


La UGT de Catalunya ha demanat a la Unió Europea que faci el català llengua oficial, en el marc de la campanya 'El dia a dia, en català'. Amb l'eslògan 'Els drets del dia a dia també són lingüístics', l'organització sindical advoca perquè els ciutadans puguin fer servir diàriament i amb normalitat el català en tots els àmbits, tant el laboral com el personal. A més, la UGT de Catalunya demana el reconeixement europeu de la llengua catalana i l'empara legal necessària perquè sigui equiparable a altres llengües mitjanes del món. La directora general de Política Lingüística de la Generalitat, Ester Franquesa, ha donat suport a la campanya i ha assegurat que l'Estat espanyol "no ha fet mai el gest de reconèixer el català com a llengua europea". Durant l'acte, s'han projectat tres càpsules de vídeo animat de la campanya i dels materials que UGT de Catalunya farà arribar a les seccions sindicals i als diferents organismes perquè en facin difusió. El secretari general de la UGT de Catalunya, Camil Ros, ha remarcat que "la lluita pels drets lingüístics" va més enllà de qualsevol partit polític i que no s'ha de debatre des de la "confrontació", sinó pel benestar i els drets dels ciutadans. El debat, a la taula de diàleg D'altra banda, Ros ha opinat que es podria aprofitar la taula de diàleg entre el govern espanyol i el català per resoldre la crisi sobiranista per plantejar la qüestió de l'oficialitat europea del català.

Summary: La UGT de Catalunya demana a la Unió Europea que el català sigui llengua oficial


El consistori estima que s'aconseguiria una reducció del 23% en les emissions de gasos d'efecte hivernacle ACN Barcelona.-Barcelona vol que totes les escoles de la ciutat tinguin menús escolars amb menys carn vermella i més proteïna vegetal. Amb aquest objectiu i amb setembre del 2021 a l'horitzó, l'Ajuntament i l'Agència de Salut Pública de Barcelona (ASPB) han consensuat una nova proposta de menús que implica menys proteïna animal, a més d'incorporar més productes de proximitat i de temporada. La proposta també insisteix en la importància d'utilitzar oli d'oliva per amanir i cuinar, així com incorporar més amanida a la guarnició i fruita fresca a les postres. La iniciativa s'emmarca en l'actual context de declaració d'emergència climàtica a la ciutat el passat 15 de gener. S'estima que amb la reducció de la proteïna animal dels menús escolars a tres dies per setmana s'aconseguiria una reducció del 23% en les emissions de gasos d'efecte hivernacle associades a la producció d'aquests menús.  El consistori i l'ASPB han començat ja a treballar amb el Consorci d'Educació de Barcelona (CEB) perquè tots els menjadors dels centres educatius -d'infantil, primària i secundària-de la ciutat ho apliquin. L'any 2021, de fet, Barcelona ha estat designada com a Capital Mundial de l'Alimentació Sostenible. Proteïna animal: màxim tres dies a la setmana "El curs passat vam revisar 116 menús en centres escolars i en un 34% de les escoles es consumeixen carns greixoses vermelles o processades dos o més cops per setmana", ha advertit la gerent de l'ASPB, Carme Borrell. A més, ha dit, el 90% de les escoles no ofereixen cap proteic vegetal com a segon plat. Borrell ha recordat que segons dades dels informes de l'ASPB, el 78% dels infants de 3 i 4 anys i el 42% dels adolescents de 13 a 19 anys mengen carn tres o més vegades a la setmana, el llindar per sobre del qual es considera que se'n fa un consum excessiu.Per altra banda, el compliment de la recomanació de menjar diàriament 5 peces de fruita i verdura és molt baix, ja que més del 80% dels infants i adolescents no la segueixen. "Són dades prou importants per a introduir recomanacions de canvis en els menús", ha dit la regidora de Salut, Gemma Tarafa, que ha recordat que almenys dos dels cinc dies els segons plats han de tenir només proteïna vegetal. A la pràctica, els nous menús proposats suposen que la presència de proteïna animal (carn vermella, carn blanca, ous o peix) es limiti només als segons plats del menú i durant com a màxim tres dies a la setmana i que, els altres dos dies, el segon plat sigui a base de proteïna vegetal (principalment llegums). El cas de l'Escola Dovella Sis centres d'infantil i primària ja participen o participaran aquest curs d'una prova pilot durant la qual rebran assessorament i s'identificaran els punts forts i febles de les noves recomanacions nutricionals. Totes elles estan vinculades a la Xarxa d'Escoles + Sostenibles que promou el consistori, i per tant, ja estan molt conscienciades. Un d'aquests, l'Escola Dovella, fa 4 o 5 anys que ja va començar a aplicar alguns canvis en el menú setmanal i ara podria fer-ne més per caminar cap a un menú encara més sostenible. Maria Josep Bernadó, responsable de l'empresa que gestiona el menjador, explica que van apostar per reduir carns vermelles i incorporar un dia a la setmana proteïna vegetal. "Això suposa que mengen un llegum més un cereal, que fa una proteïna completa. Per tant, els nanos tenen tots els nutrients i no fem servir ni elaborats ni processats d'aquest tipus de proteïna vegetal", assegura. "Hi ha famílies molt conscienciades amb aquest tipus d'alimentació, altres que no ho veien gens clar", comenta. Pel que fa als infants, admet que en alguns casos els costa que per exemple no hi hagi carn arrebossada de segon, però en general ha funcionat i es mengen "perfectament bé" els llegums. Per altra banda, comenta que tampoc no tenen intermediaris, ja que fan les compres directament als productors. "Sempre són productes de proximitat, per tant, sostenibles", diu Bernadó, que destaca que per exemple les fruites i verdures són "de molta més qualitat" que un Mercabarna. "Hi ha un altre model possible, si es vol es pot", remarca destacant que la seva empresa prioritza el benefici dels infants. En total, els sis centres de la prova pilot són l'Escola Dovella, l'Escola Mallorca, l'Escola Ramon Casas, l'Escola Pare Poveda, l'Escola La Farigola del Clot i l'Escola Patronat Domènech. Les sis escoles tenen alumnat infantil i de primària d'entre 3 i 12 anys i, en el marc de la prova pilot, rebran assessorament i acompanyament professional per part de l'ASPB per fer que els canvis en la dieta dels alumnes es faci de la manera més senzilla i ràpida possible.

Summary: Barcelona vol que totes les escoles tinguin menús amb menys carn vermella i més proteïna vegetal


La portaveu de CatECP, Susanna Segovia, espera que la reunió de dijous amb el Govern sigui un pas endavant per negociar els pressupostos de l'any vinent, on ERC i JxCat hi vagin "amb propostes clares" i que la trobada no sigui per "fer una nova foto". "Anem tard per fer bones intencions, bones declaracions i fotos, necessitem que es comenci a treballar", ha advertit. La portaveu dels comuns ha considerat que "el govern de Torra i Aragonès té dos camins: prorrogar la precarietat o escoltar les demandes socials i donar una resposta clara". A més, ha emplaçat a "ERC a què, a través de la seva influència, sigui fidel als seus principis socials i republicans i que faci un pas endavant a l'hora de donar resposta a les mobilitzacions socials i aquestes mesures que pretenen sortir de les retallades". Susanna Segovia ha dit que dijous "esperen veure" la proposta del Govern "per aconseguir els 1.700 milions d'euros extres que demanen que incloguin als pressupostos per donar resposta a les demandes socials". "Per ara sabem el que no volen fer, no volen donar suport als pressupostos generals de l'Estat, que suposen 2.200 milions extres per Catalunya, que no volen aconseguir més ingressos a través d'una reforma fiscal que vagi cap a un model més just", ha criticat. "És el moment perquè moguin fitxa", ha afegit la portaveu dels comuns tot subratllant que "els pressupostos són l'eina per avançar cap a un model de vida més digne". Segovia ha celebrat que per fi tinguin data per reunir-se amb el Govern per negociar els pressupostos. "Ens alegrem de què, ja que el Govern no ha estat propositiu, com a mínim sigui reactiu a les propostes que li fa un grup de l'oposició", ha dit. "Celebrem que els dos partits de Govern com a mínim s'hagin posat d'acord per fer la reunió per parlar de quines seran les prioritats dels pressupostos de l'any vinent, els felicitem", ha dit en to de burla. La portaveu de CatECP ha advertit que "aquest dilluns ha començat la tardor calenta provocada per la paràlisi del Govern a l'hora de donar resposta a les demandes ciutadanes". Segons Segovia, això "provoca frustració i indignació perquè no ha escoltat a metges, professorat i estudiants". Per aquesta raó ha reclamat a l'executiu que "passi de les paraules als fets".

Summary: Els comuns esperen que la reunió de dijous amb el Govern sigui un pas endavant cap als pressupostos i no "una nova foto"


La ministra de Política Territorial i cap de llista per Barcelona del PSC el 28-A, Meritxell Batet, ha cridat a fer una campanya per una "Espanya nova" i ha apuntat que "la democràcia, els drets i les llibertats no estan garantits". En aquest sentit, ha assegurat que el PSC no farà "ni una passa enrere".El Consell Nacional del partit ha ratificat aquest dilluns al vespre les llistes de les eleccions espanyoles i europees, amb l'eurodiputat Javi López, per unanimitat. Segons Batet, la campanya se centrarà en el "diàleg" en contraposició dels que opten per la "polarització" i dels que viuen "feliços" en el "conflicte permanent". Batet ha afirmat que els socialistes s'enfrontaran als qui volen tornar a l'Espanya "més enrere del 1978, en blanc i negre" i que davant d'aquest model defensaran "un nou pas endavant". En aquest sentit, ha reivindicat un "acord per una nova Espanya que revitalitzi les institucions democràtiques" i que defensi els "valors i principis". La ministra en funcions ha assegurat que també faran la campanya "per Catalunya, que no li convé l'Espanya del passat que proposa PP, Ciutadans i Vox". Segons Batet, potser als independentistes "els va millor" quan governen les dretes però ha defensat que "als catalans no". "El que no els agrada és que governi el PSOE, perquè quan governa, s'acaba el viure del conflicte", ha reblat. Batet ha avisat que a les pròximes eleccions "pot guanyar la dreta" però ha alertat que "deixarien un país més dividit". D'altra banda, ha afirmat que els socialistes es presenten a les urnes "per tornar a governar": "No anem a Madrid a fer una campanya electoral permanent, a insultar o a crispar els ànims o a bloquejar polítiques", en un retret a JxCat i ERC. També ha carregat contra Ciutadans per ser "estèrils" i tenir una força al Congrés que "no ha servit de res". A la formació taronja també li ha retret que els imposin un cordó sanitari a ells i no a Vox. Els socialistes s'han emplaçat a fer "una campanya en positiu" amb l'aval dels nou mesos a la Moncloa en què asseguren que han fet "més" que durant els vuit anys de mandat de Rajoy. El positivisme que volen encomanar també ve de la idea que els queda "molt per fer". L'eina: el diàleg, també amb aquells que pensen diferent. "La campanya és per sumar i no per dividir; perquè el nostre projecte no nega ni exclou a ningú", ha afegit la ministra, que ha contraposat el seu model amb els del "trio de la plaça Colón", on "només hi caben ells i la gent que pensa com ells". Un altre missatge adreçat als independentistes que Batet ha llençat és que Catalunya "també s'hi juga molt en aquestes eleccions". "Els que pensin que això no va amb ells, s'equivoquen", els ha advertit. També ha aprofitat per carregar contra la Generalitat per la "deixadesa" en la governabilitat del país: "No s'han presentat lleis al Parlament i el tanquen quan volen, com si fos una institució privada seva". Batet: "Governarem fins a l'últim minut" Batet ha celebrat que la Junta Electoral Central (JEC) hagi desestimat les reclamacions del PP i Cs contra les rodes de premsa posteriors al Consell de Ministres en considerar que inclouen mesures "electoralistes". "Els divendres socials continuaran i governarem fins a l'últim minut", ha reivindicat davant el Consell Nacional, on han assistit el primer secretari del PSC, Miquel Iceta, el secretari d'organització, Salvador Illa, o l'alcaldable del PSC per Barcelona, Jaume Collboni, entre d'altres. Javi López adverteix que el conflicte polític català no trobarà la solució a les eleccions europees L'eurodiputat i candidat del PSC a les eleccions europees, Javi López, ha assegurat que el conflicte polític de Catalunya no se solucionarà en els comicis del 26 de maig. López, que ha dit que està molt content d'anar de la mà de Borrell en aquesta cita electoral, ha rebutjat "candidatures que perpetuïn el conflicte", com les que plantegen els independentistes. "Qui vulgui plantejar aquestes eleccions com aquest debat enganyarà de nou els catalans", ha conclòs López, reclamant que es parli d'Europa.

Summary: Batet crida a fer campanya "per una Espanya nova" i diu que la democràcia "no està garantida"


El president de Ciutadans, Albert Rivera, ha anunciat que la seva formació, el PP i el PSC presentaran conjuntament aquest dimecres davant el Tribunal Constitucional (TC) un recurs d'empara contra la junta de portaveus i contra l'admissió a tràmit de la proposta de resolució de Junts pel Sí i per la CUP. L'objectiu d'aquesta iniciativa és anul·lar la celebració del ple per debatre i votar la resolució. Rivera ha celebrat que la líder del seu partit al Parlament, Inés Arimadas, hagi aconseguit posar d'acord els líders de les tres forces per presentar de manera conjunta els seus respectius recursos d'empara per anul·lar "qualsevol efecte jurídic" de la proposta independentista. El president de Ciutadans, Albert Rivera, ha participat aquest dimarts en un esmorzar informatiu organitzat per Europa Press on ha assegurat que el debat sobre la proposta registrada per Junts pel Sí i la CUP és una "violació dels drets fonamentals" i ha demanat "respecte" al reglament de la cambra catalana. "No es pot discutir sobre la dissolució d'Espanya en una moció al Parlament de Catalunya", ha subratllat. Rivera ha lloat la capacitat de lideratge de la líder de Ciutadans a Catalunya assegurat que Inés Arrimadas ha exercit de cap de l'oposició i ha aconseguit posar d'acord els líders del PP, Xavier García Albiol, i del PSC, Miquel Iceta, per presentar el recurs el mateix dia. "És simbòlic que es presenti el recurs conjuntament tot i que siguin recursos d'empara individuals", ha subratllat, tot afegint que "això demostra que el que passa a Catalunya és excepcional, lamentablement". El president de Ciutadans també ha insistit en la necessitat d'arribar a un pacte d'Estat després de les eleccions del pròxim 20 de desembre per evitar que "Artur Mas ni ningú es pugui sortir amb la seva". "A banda de l'aspecte jurídic cal un pacte per Espanya per defensar la constitucionalitat de les normes, la legalitat democràtica i els drets fonamentals", ha remarcat el líder de Ciutadans. No renunciar a l'article 155  Rivera no s'ha mostrat partidari d'aplicar, de moment, l'article 155 de la Constitució que preveu la suspensió de l'autonomia però ha afegit que la seva formació "no pot renunciar als instruments de l'estat de dret". "Cal anar passa a passa i a curt termini cal anul·lar qualsevol efecte jurídic que pretengui dissoldre la nació", ha dit Rivera, per afegir que el 155 és "un article vigent". Amb tot, ha puntualitzat que no seria partidari d'haver-lo d'aplicar mai. Rivera ha acusat els dirigents independentistes de voler amagar la corrupció. "Això és una cortina de fum perquè darrera hi ha una banda organitzada i delictiva", ha assegurat durant l'esmorzar informatiu, tot afegint que "els Pujol, Convergència i els seus socis han saquejat els catalans i els espanyols en conjunt". "Volen posar una gran estelada a través d'una moció perquè estiguem pendents del drap i ens oblidem de la banda i del botí", ha denunciat el president de Ciutadans, que ha subratllat que "no aconseguiran fugir de la justícia". "Això voldrien alguns, escapar de la justícia", ha sentenciat.  "Pujol, el capo de la banda" Per a Rivera, l'expresident de la Generalitat, Jordi Pujol, és el "capo de la banda". Ho ha argumentat assegurant que Artur Mas va reconèixer que estava assegut i reunit amb Pujol "marcant l'estratègia" el dia de l'escorcoll a la seu de CDC. "És una banda organitzada", ha manifestat, per afegir que en algun document policial ja presenten la família de l'expresident com a tal. En aquest mateix sentit, s'ha mostrat convençut que "Artur Mas i companyia tenen molt presents els temps judicials i polítics". Demana que el govern espanyol no autoritzi el pagament de referèndums  El líder de Ciutadans ha puntualitzat que els diners del Fons de Liquiditat Autonòmica (FLA) han de servir per pagar els farmacèutics, els hospitals o els concerts amb els geriàtrics. El govern espanyol ha d'autoritzar aquests pagaments finalistes per a serveis fonamentals i Rivera ha afegit que espera que no s'estigui autoritzant el pagament de "referèndums ni de propaganda independentista". També ha dit que no es pot tenir "els catalans com a hostatges tancant-los l'aixeta per al pagament dels servis bàsics".

Summary: Rivera anuncia que C's, PP i PSC portaran aquest dimecres la resolució independentista al TC però amb textos diferents


L'Ajuntament de Barcelona ha aprovat aquest dimecres una proposta de la CUP que insta el govern a encarregar una auditoria tècnica i econòmica sobre el projecte d'obres de la plaça de les Glòries per les complicacions sorgides, especialment pel que fa a la profunditat no prevista d'un dels túnels i altres estructures subterrànies, així com dels avantprojectes i estudis previs. Durant la Comissió d'Ecologia, Urbanisme i Mobilitat, s'ha aprovat també una proposició del PPC que reclama que es convoqui la comissió de seguiment de Glòries per tal d'informar els veïns i els grups polítics dels sobrecostos en les obres d'execució del túnel viari de la plaça, els motius i com afectarà el retard en matèria de mobilitat. La regidora de Mobilitat, Mercedes Vidal, ha assegurat que el retard previst és d'un any. "Aquí s'està posant la seguretat per davant de la pressa a l'hora d'executar una obra molt complicada", ha apuntat. La proposta d'encarregar una auditoria ha obtingut el suport de Barcelona En Comú, la CUP, ERC, PSC i C's, mentre que CiU i el PPC s'hi han abstingut. Pel que fa a la convocatòria de la comissió de seguiment, ha obtingut els vots favorables de CiU, PPC i C's. La CUP hi ha votat en contra i els dos socis de govern i els republicans s'han decantat per l'abstenció.  Prèviament ha comparegut a petició de CiU la regidora de Mobilitat, Mercedes Vidal, que ha destacat la complexitat de l'obra, i ha recordat que l'actual govern no va licitar-la sinó que la va heretar de l'anterior executiu sense fer-hi cap canvi. En tot cas, ha indicat que s'està prioritzant sempre la seguretat per davant de les presses i ha negat que de moment hi hagi cap sobrecost.  El director general de BIMSA, Ángel Sánchez, ha argumentat que aquesta obra és d'una gran profunditat i d'una gran dificultat, perquè és una zona on històricament hi ha hagut diferents infraestructures i no totes estan documentades. Sánchez ha confirmat que el termini ara mateix per acabar el túnel és desembre del 2018, però ha apuntat que la seva intenció és escurçar-ho una mica.  Des de CiU, Jordi Martí ha preguntat al govern si sabia des de feia mesos que hi hauria un endarreriment tan important. Santiago Alonso, de C's, ha opinat que aquest cas és un "exemple de la mala gestió de molts governs de la ciutat", i ha recordat que aquest projecte ha canviat sis vegades en 25 anys. També s'ha mostrat molt preocupat pel sobrecost, tot recordant que l'adjudicació inicial va ser de 60 milions i la previsió pressupostària és ja de 98.  També el regidor d'ERC Jordi Coronas ha pronosticat que el cost final serà molt gran i que el govern municipal no s'atreveix a donar una xifra públicament perquè "la magnitud pot ser esgarrifosa". El socialista Daniel Mòdol, que en temps d'executius socialistes es va ocupar d'aquest projecte, ha destacat que aquesta és una obra molt complexa, i ha apuntat que "tan de bo s'hagués escoltat per part del govern anterior i no s'hagués acceptat fer-la d'aquesta manera". Mòdol va rebutjar en el seu moment que el túnel es construís per sota del tren i del Metro.  En nom del PPC, Javier Mulleras ha remarcat que els veïns volen que aquesta obra s'acabi com més aviat millor, que es compleixin els compromisos i que no hi hagi retards. És per això que la proposta dels populars que s'ha aprovat també preveu continuar amb tots els tràmits per a la redacció de la licitació de la segona fase del túnel, entre el carrer Badajoz i la Rambla del Poblenou.  Des de la CUP, María José Lecha ha opinat que la situació de les obres de les Glòries és "motiu d'alarma", i ha pronosticat que hi haurà un sobrecost. "El que importa és que les obres s'acabin, que no ens costin ni un euro més del previst i que es depurin les responsabilitats de tot tipus que faci falta per aquest gran despropòsit que ja fa massa anys que dura", ha etzibat.

Summary: L'Ajuntament de Barcelona aprova encarregar una auditoria sobre les obres de Glòries i convocar la comissió de seguiment


Les defenses d'Oriol Junqueras, Raül Romeva, Dolors Bassa, Meritxell Borràs i Santi Vila han formulat al·legacions i s'han queixat per la pràctica d'una prova pericial demanada per la fiscalia sobre el suposat ús de fons públics per a l'organització i preparació del referèndum. Les defenses han al·legat "indefensió material" perquè l'informe pericial no consta a la causa. Les acusacions, però, s'han oposat perquè entenen que la documentació sobre la que s'ha fet l'informe pericial (un 'pen drive' comissat durant els registres de la Guàrdia Civil) sí que està incorporat a la causa des del 2018 i que, a més, les defenses no van impugnar la interlocutòria d'admissió de proves, que és el moment on el tribunal definia quines proves acceptava i quines no. El tribunal ha resolt que no hi ha "indefensió" i creu que la queixa és "extemporània". "No hi pot haver una sorpresa dels elements fàctics que seran objecte per recolxar una prova pericial", ha dit.  Després d'una pausa de deu minuts per a una breu deliberació, els magistrats han decidit per unanimitat no fer seves les al·legacions de les defenses. Marchena ha negat la indefensió de la que es queixaven els advocats de la defensa i ha posat un exemple. Ha dit que també han acceptat com a prova pericial un informe aportat per la defensa de Junqueras i Romeva sobre l'etiologia de les ferides al·legades per la policia i que tampoc està a la causa aquest informe. El lletrat Andreu van den Eynde ha dit que aquest mateix dimecres l'incorporaran.

Summary: Cinc defenses intenten impugnar una prova pericial de la fiscalia sobre ús de fons públics per al referèndum


Budó diu que Sánchez no ha respost la carta de Torra ACN Manresa.-El Govern espera i confia que hi hagi nou govern espanyol "ben aviat" per poder seure a dialogar. En la roda de premsa posterior al Consell Executiu, que aquest dimecres s'ha celebrat des de Manresa, la consellera de la Presidència i portaveu del Govern, Meritxell Budó, ha considerat que fins que no hi hagi nou executiu espanyol "no hi haurà senyals de diàleg". En aquest sentit, ha explicat que la Moncloa no ha respost la carta que el president de la Generalitat, Quim Torra, va enviar al president del govern espanyol en funcions, Pedro Sánchez, demanant una reunió urgent. "Confiem que la resposta s'esdevingui quan hi hagi nou govern. No ens aixecarem de la taula del diàleg i seguim oferint voluntat real de diàleg", ha insistit.

Summary: El Govern espera que hi hagi govern espanyol "ben aviat" per poder seure a dialogar


Els ciutadans del Regne Unit podran visitar Espanya sense haver de sotmetre's a una quarantena obligatòria a partir d'aquest diumenge. Així ho ha anunciat la ministra d'Exteriors, Arancha González Laya, que ha explicat en una entrevista a la BBC que finalment s'ha decidit eliminar aquesta restricció als turistes britànics. D'aquesta manera, aquest 21 de juny s'obriran fronteres amb la UE, Regne Unit inclòs, i els viatgers que entrin a l'Estat ja no hauran de guardar una quarantena de 14 dies, a excepció de Portugal, que haurà d'esperar a l'1 de juliol. A l'entrevista, la ministra ha dit que la decisió s'ha pres "per respecte als 400.000 ciutadans britànics que tenen una segona residència a Espanya i estan desitjant gaudir-ne". González Laya també ha assegurat que es mantindrà un sistema de "triple revisió" per als turistes, segons el que se'ls preguntarà pel país d'origen i se'ls demanarà que es registrin per després poder-hi contactar si hi ha contagi. També se'ls prendrà la temperatura. "Ens volem assegurar que rebem turistes, però volem fer-ho amb seguretat tant per a ells com per als espanyols", ha explicat. El govern de Pedro Sánchez havia avisat prèviament que no tenia previst aixecar la restricció si no hi havia "reciprocitat". En els darrers dies els dos executius han estat negociant.

Summary: Espanya elimina la quarantena obligatòria als viatgers del Regne Unit


L'empresa Beach Trotters de Torredembarra (Tarragonès) ha dissenyat una màquina per desinfectar les platges de bacteris, fongs i virus arran de la pandèmia de la covid-19. La tècnica consisteix en aplicar una barreja d'ozó i aigua en el procés habitual de garbellat i neteja de la sorra. L'empresa n'ha creat dos models, el d'una garbelladora anomenada 'Dromedar' que porta integrada l'equip d'ozó i 'l'Ozó Beach Kit', que s'adapta tant a les seves pròpies màquines per netejar platges com a altres models existents al mercat. Segons ha explicat el director de l'empresa, Serafí Mercadé, diversos ajuntaments de Catalunya, el País Valencià i les Illes Balears s'han interessat per la maquinària, que es fabricarà sota demanda. L'empresa ha presentat el producte aquest divendres a la platja de Torredembarra. "És una novetat mundial. La màquina ha sigut conseqüència dels problemes de la covid-19. Garbellar la sorra amb ozó ens dona una absoluta garantia que la platja està perfecta", ha subratllat Mercadé. La firma catalana assegura que la tècnica que utilitzen és respectuosa amb el medi ambient i no deixa residus que puguin afectar la salut dels banyistes, ni la fauna i la flora costanera. El sistema per desinfectar les platges amb ozó Segons l'empresa, han acoblat a l'interior de la clàssica garbelladora un equip de desinfecció format per un generador d'ozó, el dipòsit per a l'aigua i un conjunt d'aspersors que permeten abocar la fina capa d'aigua ozonitzada just damunt de la sorra garbellada. D'aquesta manera, diuen, es garanteix una molt bona desinfecció de la platja, de forma senzilla i pràctica. "El gas ozó és un gran desinfectant i per oxidació aconsegueix eliminar gran part de fongs, virus i bacteris. En aquest cas, com que és un gas que actua per contacte i el que s'evapora és l'oxigen, s'eliminen per una banda els riscos derivats d'una permanència i, per l'altra, és molt més econòmic, perquè no hi ha cap element a adquirir, sinó que es genera a través de l'oxigen", ha precisat l'enginyera agrònoma, Montse Martínez, de l'empresa lleidatana Makato, que està especialitzada en maquinària agrícola i fabricar les màquines de Beach Trotters. El principal avantatge de l'aplicació d'ozó en el procés de desinfecció de la platja és que els usuaris poden accedir-hi immediatament, sense la necessitat d'haver d'esperar un temps de seguretat. Així mateix, aquesta desinfecció amb ozó és respectuosa amb el medi ambient i no genera cap mena de residus que puguin afectar la salut dels banyistes. Fabricaran la maquinària sota demanda Segons l'empresari torrenc, necessiten entre dues i quatre setmanes per fabricar aquest model, o bé una setmana i mitja per elaborar l'equip d'ozó. Ja s'han posat en contacte amb l'empresa diversos ajuntaments de Catalunya, del País Valencià i també un a les Illes Balears, que estan interessats en adquirir la maquinària. La garbelladora presentada aquest divendres és la primera que han fabricat i fa 1,90 metres d'ample, tot i que la mida es podrà adaptar en funció de les necessitats. A banda, Beach Trotters també està treballant amb altres innovacions per evitar la propagació del coronavirus, com ara la instal·lació de sensors a les dutxes i rentapeus de les platges perquè s'activin sense que calgui prémer cap botó.

Summary: Una empresa catalana dissenya una màquina per desinfectar les platges amb ozó per la covid-19


L'expresident del govern espanyol José María Aznar ha advertit aquest dijous que la resposta a les aspiracions sobiranistes de Catalunya no ha de ser "una apel•lació genèrica a la reforma constitucional" perquè "si s'accepta que s'ha trencat el pacte d'unitat i diversitat, la reforma constitucional no ha de ser el pagament a terminis del que ara no estem disposats a pagar al comptat al secessionisme català". Aznar ha fet aquestes declaracions durant el discurs que ha pronunciat a València durant la cloenda del segon Fòrum d'idees FAES, fundació que presideix.  L'exdirigent del PP ha dit que està en joc el pacte constitucional del 1978 i "la continuïtat d'una Espanya que va fer de la Constitució el terreny ferm del retrobament entre els espanyols" davant una posició a Catalunya on "el nacionalisme ho ha donat tot per trencat".  Aznar ha manifestat que l'independentisme "ha anat sobrepassant totes les línies vermelles que crèiem que existien davant un desafiament d'aquesta magnitud a la llei i a la democràcia" i han anat inculcant "la mentida d'una independència daurada, gratuïta i saludada pel món, quan la realitat és una altra ben diferent: la fractura social, el descrèdit internacional, el conflicte polític sense precedents en democràcia i l' abandonament massiu d'empreses".  L'expresident espanyol ha alertat que aquests "sentiments rupturistes que han fet fallida la societat i la convivència a Catalunya volen actuar a València i amb els mateixos objectius" i ha instat a prendre nota, no caure en l'autocomplaença, ni eludir el compromís social i ciutadà.

Summary: Aznar adverteix que la reforma constitucional "no ha de ser el pagament a terminis al secessionisme català"


Dos homes, de 20 i 25 anys i de nacionalitat espanyola, han estat detinguts aquest diumenge a Sant Pol de Mar (Maresme) pels Mossos d'Esquadra per agredir dos vigilants de seguretat del tren en què viatjaven. Segons la policia catalana, els fets han passat cap a les sis de la matinada quan els dos joves s'han enfrontat als guardes. A conseqüència de la baralla, a un dels guardes li han hagut de fer diversos punts de sutura. Arran d'aquests fets, els dos individus han estat detinguts a l'estació de Sant Pol de Mar. Se'ls acusa d'un delicte de lesions.

Summary: Dos detinguts a Sant Pol de Mar per agredir dos vigilants de seguretat del tren


L'escola Bell-lloc del Pla de Girona ha expulsat quatre alumnes de 1r d'ESO per agredir i vexar un company de classe. Els fets es van produir el 13 de març durant l'hora d'esbarjo (de 14.30h a 15h). Segons reconeix el centre en un comunicat, els alumnes van protagonitzar una "agressió vexatòria, humiliant i violenta" contra un company de classe. En tenir coneixement dels fets, la direcció del centre va parlar amb tots els implicats, que van reconèixer l'agressió. Amb el vistiplau de les famílies i dels serveis territorials d'Ensenyament, el centre ha acordat unes sancions d'acord amb el grau de participació dels menors. Un d'ells ha estat expulsat tres dies, dos d'ells quatre setmanes i el que va tenir el paper més actiu està pendent de la resolució d'un expedient disciplinari i estarà expulsat més temps. El centre assegura que és un fet aïllat i que no amaga cap cas d'assetjament.

Summary: L'escola Bell-lloc de Girona expulsa quatre alumnes de 1r d'ESO per agredir i vexar un company de classe


El secretari general d'Units per Avançar, Ramon Espadaler, ha assegurat aquest dissabte que la formació veu com una "obligació política i ètica" explorar la "viabilitat de propostes electorals" alternatives al PSC, i ha situat el grup de Poblet com un dels més "interessants". En una declaració a mitjans, Espadaler ha dit que cal donar una "resposta" a un electorat que té "sensibilitat catalanista, i també sobiranista" però que "divergeix molt" de les polítiques socioeconòmiques de l'actual Govern, especialment en matèria de fiscalitat, habitatge o educació. Segons Espadaler, algunes polítiques sectorials del Govern estan "dictades per l'ala més dogmàtica de l'esquerra" i mostren "hostilitat amb l'escola concertada".  Espadaler ha admès que ja hi ha hagut "converses" amb l'entorn del grup de Poblet, i que el Consell Nacional d'Units per Avançar ara haurà d'explorar l'opció de formar un punt de trobada electoral.  "Ens obrim a la possibilitat de treballar alternatives electorals al PSC", ha defensat Espadaler, que ha remarcat que, malgrat tot, l'aliança amb els socialistes ha estat "molt positiva".  En aquest sentit, ha dit que aquest nou possible espai electoral estaria format per persones catalanistes i fins i tot sobiranistes que "veuen que les coses s'han de conduir pels camins de la legalitat". La seva principal coincidència, ha afirmat el secretari general d'Units per Avançar, seria pel que fa a les polítiques socioeconòmiques que consideren que cal aplicar.

Summary: Espadaler veu com una "obligació política i ètica" explorar una proposta electoral amb el grup de Poblet


El magistrat d'instrucció 1 de La Seu d'Urgell que investiga el cas Nadia Nerea Blanco ha sol·licitat al Registre Civil de Palma el certificat original on consta el naixement de la menor. Fonts judicials han explicat a l'ACN que hi ha "dubtes" sobre la paternitat de Fernanado Blanco i Marga Garau arran de la declaració de Blanco. Segons ha pogut saber l'ACN Blanco en un moment de la declaració va dir "com si fos la meva filla". En aquest sentit el jutge també demana testimoni del qüestionari per a la declaració del naixement i de l'informe del facultatiu que va assistir al naixement. D'aquesta manera s'evidencia els dubtes de la magistratura en relació a la paternitat de Nadia Nerea. Fonts properes al cas han explicat a l'agència que el magistrat ha demanat a més a l'Oficina de recuperació i gestió d'actius que investigui el patrimoni de la família Blanco-Garau perquè no queden justificades les despeses econòmiques de la família. Segons informa el TSJC el jutge també demana informació al centre escolar on anava la menor sobre les faltes d'assistència d'aquesta i per això cita a declarar a dos dels mestres del centre Miret i Sans d'Organyà on assitia la menor. El magistrat, a més, oficia al metge forense perquè informi sobre l'estat de salut de la nena en virtut de la informació aportada, donant a les parts un termini improrrogable d'una setmana perquè entreguin allò que considerin oportú. Com a darrera diligència demana la relació d'allotjaments a França dels dos investigats en els darrers 5 anys. Fonts consultades per l'ACN han manifestat que no es va trobar cap justificant de despeses d'allotjament a França i que en la seva declaració Blanco va afirmar que "pagava tot en efectiu".

Summary: El jutge de la Seu d'Urgell vol saber si els pares de Nadia Nerea realment ho són


En Comú Podem, PNB i En Marea qualifiquen de “regressiva” i “recentralitzadora” la proposta del grup d’Albert Rivera ACN Madrid.-El grup parlamentari d’ERC ha presentat al registre del Congrés una iniciativa que ja va sotmetre al ple de la cambra baixa al 2005 –i que aleshores va ser rebutjada pel PP i pel PSOE- en favor del reconeixement del plurilingüisme de l’Estat. Els republicans repliquen d’aquesta manera la proposta de Ciutadans que demana suprimir el coneixement del català, gallec i basc cooficials com a requisit per a la funció pública allà on són llengües cooficials. Tardà ha acusat Ciutadans fa marxa enrere en el desplegament de l’Estat de les autonomies i ha destacat que ara hi ha una majoria alternativa que permetria aprovar la mesura d’ERC, sempre i quan compti amb el suport del PSOE. La proposta de Ciutadans també ha rebut dures crítiques per part del PNB, En Marea i En Comú Podem, que l’han qualificat de “regressiva” i “recentralitzadora”. La iniciativa que el secretari general de Ciutadans, José Manuel Veillegas, va donar a conèixer el passat divendres reclama una modificació de la Lleu de l’Estatut bàsic del treballadors públic per evitar que una legislació autonòmica pugui imposar als funcionaris l’obligació d’entendre la llengua cooficial. Segons Ciutadans, el requisit de conèixer la llengua és una “barrera” que hauria de ser considerat només com un “mèrit”. La iniciativa d’ERC va en sentit contrari i demana que –com passa a països- les llengües cooficials tinguin caràcter de llengua oficial a tot l’Estat espanyol. Els republicans proposen que els ciutadans tinguin el dret de dirigir-se en qualsevol llengua oficial de l’Estat a l’administració, i destaquen especialment el dret a utilitzar les llengües cooficials amb normalitat a àmbits com la Justícia, l’etiquetatge o el doblatge.  Tardà s’ha mostrat esperançat que el Congrés dels Diputats doni suport ara a la proposta que ERC va portar al ple el 2005 i que no va comptar amb el suport del PSOE. “Entenem que l’Estat s’ha de sentir orgullós del seu caràcter plurilingüe”, ha afirmat Tardà, i ara “té una oportunitat per reconèixer-s’hi”.  El diputat d’En Comú Podem Josep Vendrell ha assegurat que amb aquesta iniciativa Ciutadans ha “declarat la guerra a la pluralitat” i al caràcter plurilingüístic de l’Estat. “Es comença atacant la diversitat lingüística i al final es questiona l’estat de les autonomies”, ha afirmat. Un criteri compartit per En Marea, que considera que la de Ciutadans “trenca un gran consens que es va assolir en temps anteriors”.  El portaveu del PNB, Aitor Esteban, ha afirmat que és una iniciativa “electoralista” que pretén modificar, via llei de l’Estat, els continguts dels estatuts d’autonomia que han estat referendats pels ciutadans. Aplicar-la, ha afirmat, “seria inconstitucional i si es provés de dur a la pràctica suposaria un casos beli absolutament innecessari”.

Summary: ERC respon amb una proposta per al plurilingüisme la iniciativa de Cs perquè el català no sigui requisit per als funcionaris


L'Assemblea Nacional Catalana (ANC) i Òmnium Cultural han posat en marxa un web per coordinar i informar sobre la manifestació que organitzen per al pròxim 7 de desembre a Brussel·les. S'hi pot accedir a través de l'adreça brusselles.assemblea.si. El web pretén recollir i coordinar la informació necessària que tant l'ANC com Òmnium necessitaran per poder organitzar els actes que es duran a terme aquell dia. Es preveu que la manifestació recorri els carrers del centre de Brussel·les, amb l'objectiu de reivindicar les llibertats i drets fonamentals "violats per l'Estat espanyol" i per demanar "l'alliberament dels presos polítics", segons han indicat les dues institucions en un comunicat conjunt.  La manifestació començarà a les 11.00 h al Parc del Cinquantenari, al costat de l'avinguda de Tervuren, i acabarà la a la Plaça Schuman, davant la seu de la Comissió Europea i del Consell de la Unió Europea. La marxa clourà amb un acte polític amb la participació de personalitats internacionals i els representants de les entitats sobiranistes. A banda, s'està ultimant un altre acte per a la tarda del mateix dia del qual encara no se n'han donat detalls. El nou web té un apartat que permet inscriure's a la manifestació, si bé, subratllen, no té un caràcter vinculant ni suposa cap reserva. També disposa d'un apartat de preguntes freqüents que intenten dilucidar dubtes sobre com anar al centre de la ciutat, la freqüència dels trens o on comprar bitllets, entre d'altres.

Summary: ANC i Òmnium activen un web per a la manifestació de Brussel·les del 7 de desembre


La remodelació del parc de les Planes de l'Hospitalet de Llobregat preveu la construcció d'una àrea de jocs infantils de 3.000 metres quadrats, la més gran de l'àrea metropolitana, que serà l'eix vertebrador d'aquesta extensa àrea verda de 6,8 quilòmetres quadrats. El projecte de millora del parc, amb un milió d'euros de pressupost i un termini d'execució de sis mesos, incidirà també en la millora dels equipaments i dels usos ciutadans. L’àrea on s’ha començat a construir la nova zona de jocs infantils gira al voltant d’una de les xemeneies que s’han conservat de les antigues bòbiles que ocupaven aquests terrenys. Es tracta d’un espai central a l’encreuament dels eixos longitudinal i transversal del parc metropolità, fet que el converteix en punt estratègic de l’actuació per millorar els usos d’aquesta gran zona verda de l’Hospitalet.

Summary: El parc de les Planes de l'Hospitalet tindrà la zona de jocs infantils més gran de l'àrea metropolitana


Critica que es confisquessin peces grogues a la final de la Copa del Rei i considera que el tuit de la policia espanyola cridant a respectar l'himne "ultrapassa les seves competències" ACN Barcelona.-La Comissió de Defensa dels Drets de la Personal i del Lliure Exercici de l'Advocacia del Col·legi d'Advocats de Barcelona ha criticat la "deriva autoritària de l'Estat espanyol" després que aquest cap de setmana la policia confisqués peces de color groc als assistents a la final de la Copa del Rei a l'estadi Wanda Metropolitano de Madrid i pancartes amb el lema 'Llibertat'. Per la comissió, aquests fets també suposen la "degradació del marc sociopolític democràtic" en la relació de l'Estat amb Catalunya i una "involució democràtica". D'altra banda, els advocats també han carregat contra els tuits de la policia espanyola perquè la crida a respecta l'himne "ultrapassa les seves competències" i del Ministeri de l'Interior en què compartia una imatge amb la definició de terrorisme per "algú necessités reflexionar-hi durant el camp de setmana". Per la Comissió de Defensa, aquesta darrera piulada constitueix "un abús, una arbitrarietat i un frau a les llibertats, de caire regressiu en matèria de respecte als drets de les persones i representa un nou anunci del 'a por ellos' sense complexos". Per últim, els advocats també assenyalen que xiular un himne "agradi o no" i portar vestimenta groga "són diferents formes de la llibertat d'expressió" i que així ho reconeixen innombrables resolucions judicials internacionals. Per tot plegat, conclouen que "les llibertats fonamentals són massa valuoses per deixar de denunciar aquestes conductes antidemocràtiques i autoritàries".

Summary: La Comissió de Defensa de l'ICAB critica la "deriva autoritària" i la "involució democràtica" de l'Estat


C's ha anunciat que presentarà esmena a la totalitat a la proposta de reforma del reglament del Parlament signada per JxSí i la CUP,  segons ha explicat en roda de premsa el portaveu parlamentari de la formació, Carlos Carrizosa. La Mesa ha decidit aquest dimarts obrir termini per presentar esmenes fins el proper 20 d'abril al migdia i tant C's com PSC i PPC ja han dit que en presentaran. D'altra banda, la coalició taronja ha criticat la "parcialitat" de la presidenta del Parlament, Carme Forcadell, a l'hora de conduir els plens, al temps que ha mostrat fotografies de membres del Govern assenyalant amb el dit C's com ha recordat que se li va recriminar que fes al diputat de C's Fernando de Pàramo en el darrer ple.  Carrizosa ha explicat que van presentar una queixa per l'"actuació" de Forcadell en el darrer ple per cridar l'atenció a De Pàramo per assenyalar amb el dit al Govern. El portaveu parlamentari ha mostrat a la sala de premsa diverses fotografies de plens per demostrar que allò que es va retreure al diputat del seu grup ja ho havien fet abans membres del Govern "que assenyalen C's quan responen a les seves preguntes". Per això, ha criticat que "a C's se'ls adverteixi i als membres del grup de la presidenta no". El portaveu ha lamentat que Forcadell "no ha reconegut la parcialitat" que al seu entendre existeix a l'hora de cridar l'atenció a uns diputats i no a d'altres. Tot i això, sí que ha apuntat que s'ha decidit el criteri per no donar la paraula durant les sessions de control al Govern i les interpel·lacions i ha valorat que ha estat així gràcies a les crítiques rebudes per part de l'oposició.

Summary: C's presentarà esmena a la totalitat a la reforma del reglament del Parlament


El cap de llista de CDC al Congrés per Tarragona, Ferran Bel, s’ha mostrat convençut que diumenge milloraran els resultats obtinguts el 20-D. En una trobada amb mitjans per fer balanç de la campanya, Bel ha reivindicat els convergents com “el vot útil” per mantenir la centralitat en clau nacional i territorial i, també, per evitar que En Comú Podem obtingui el seu segon diputat a la demarcació. El candidat ha opinat que l’escàndol de les gravacions entre el ministre de l’Interior i el director de l’Oficina Antifrau poden fer que “molta gent recuperi la confiança” en CDC. Bel ha valorat que la “guerra bruta i orquestrada” des de fa temps per part de “l’aparell de l’Estat” ha tingut com a objectiu atacar persones concretes de CDC i el seu projecte polític d’independència. En aquest sentit, l’alcalde de Tortosa ha instat Podem a reflexionar per “les crítiques ferotges” que alguns dels seus líders van adreçar a l’exalcalde Trias i al president Mas quan es van publicar “muntatges” en contra seva.  El cap de llista al Congrés ha subratllat que CDC ha fet una campanya “amb moltes capil·laritats” tant des de l’àmbit territorial com el sectorial i que ha comptat amb el suport de militants, regidors i alcaldes, en tant que és “la primera força municipal” al territori.  Ferran Bel s’ha mostrat confiat que milloraran la quarta posició en percentatge de vot que van obtenir el 20-D. Bel ha insistit que els convergents representen la “centralitat” i que han de ser “decisius” a Madrid per poder defensar l’N-340, el Corredor Mediterrani o l’A-27, entre d’altres.  En aquest sentit, el cap de llista per Tarragona ha reivindicat CDC com el “vot útil” en clau territorial i nacional i per evitar que En Comú Podem obtingui el segon diputat per la demarcació. Bel ha acusat Podem d’haver-se oblidat del Corredor del Mediterrani i d’haver deixat de fixar com “una línia vermella” en les negociacions per formar govern la celebració d’un referèndum a Catalunya.  El candidat ha advertit també que, el més semblant a En Comú Podem i Podem, és la relació entre PSC i PSOE. Així, Bel ha afirmat que els socialistes catalans mai no han disposat de grup propi al Congrés, van haver de deixar d’apostar pel dret a decidir i no han pogut impulsar les infraestructures necessàries per Catalunya. El cap de llista considera que s’acabarà demostrant una relació similar entre En Comú Podem i Podem.  Per la seva banda, el cap de llista al Senat, Carles Pellicer, s’ha mostrat confiat que obtindran un bon resultat el 26-J i ha apel·lat a la importància que CDC sigui decisiva en la futura composició del Congrés. “Hem donat prou garanties de ser una força central”, ha insistit Pellicer amb motiu d’una trobada amb mitjans per fer balanç de la campanya electoral.

Summary: Bel reivindica CDC com el “vot útil” per evitar que En Comú Podem obtingui el segon diputat per Tarragona


La capital catalana, amb el lema 'Barcelona, ciutat literària', aterrarà a la Fira Internacional del Llibre de Buenos Aires, que se celebrarà del 23 d'abril al 13 de maig, amb un total de 120 activitats, 56 autors, un estand de 200 metres quadrats que inclourà un petit auditori i una gran llibreria, dues exposicions dins del recinte firal i una tercera a la ciutat, així com l'actuació de Sílvia Pérez Cruz durant la 'Noche de la feria'. Entre els escriptors convidats hi ha Sebastià Alzamora, Eva Baltasar, Najat El Hachmi, Maria Barbal, Raül Garrigasait, Javier Pérez Andújar, Clara Usón, Llucia Ramis, Care Santos, Joan-Lluís Lluís i Carlos Zanón. La directora de l'Institut Ramon Llull, Iolanda Batallé, ha destacat que Barcelona no va a la fira de Buenos Aires a presentar llibres, sinó  a "compartir una riquesa que personifiquen uns autors i il·lustradors". Batallé ha assenyalat que el programa 'Barcelona, ciutat literària' vol "promoure" els escriptors de Barcelona, Catalunya, Illes Balears, País Valencià i Andorra a la capital argentina, "millorar la presència de la literatura catalana a Amèrica Llatina i reforçar els llaços d'intercanvi cultural entre Barcelona i Buenos Aires".  L'alcaldessa de Barcelona, Ada Colau, ha indicat que és "un veritable esdeveniment cultural, és un dels moments culturals més intensos que té lloc a Buenos Aires i Barcelona entra al cor de Buenos Aires cultural perquè la relació entre les ciutats ve de lluny i és ferma i està consolidada". Autors  Barcelona portarà a Buenos Aires 78 convidats, entre els quals hi ha 56 autors, en català i castellà, i il·lustradors, vuit especialistes i 14 artistes. Els autors són Horacio Altuna, Sebastià Alzamora, Xavi Ayén, Josep L. Badal, Eva Baltasar, Maria Barbal, Max Besora, Aina Bestard, Paula Bonet, Roció Bonilla, Oriol Canosa, Maite Carranza, Nora Catelli, Natalia Cerezo, Flavia Company, Teresa Colom, Jaume Copons, Edgardo Dobry, Joan Domènech, Najat El Hachmi, Marta Escudero, Pere Estupinyà, Laura Fernández, Manuel Forcano, Liliana Fortuny, Marina Garcés, Raül Garrigasait, Jordi Gràcia, Àngels Gregori, Ingrid Guardiola, Julià Guillamon, Gabriel Janer Manila, Gemma Lienas, Joan-Lluís Lluís, Héctor Lozano, Gabi Martínez, Laura Meseguer, Matías Néspolo, Bel Olid, Miki Otero, Alejandro Palomas, Josep Pedrals, Javier Pérez Andújar, Laura Perez Vernetti, Josep Piera, Begonya Pozo, Jaume Pont, Jordi Puntí, Pilar Rahola, Llucia Ramis, Antonio Ramírez, Maria Carme Roca, Care Santos, Albert Salvadó, Jordi Sierra i Fabra, Isabel Sucunza, Victòria Szpunberg, Clara Usón, Antònia Vicens, Antoni Vidal Ferrando, Sergio Vila-Sanjuán, Muriel Villanueva, Silvana Vogt i Carlos Zanón.   Batallé ha apuntat que el procés de selecció dels autors ha inclòs tot el "sector fins on han pogut" amb editors.cat, amb el gremi i agents literaris. Entre els criteris, ha apuntat, hi ha la vinculació a Barcelona, autors de català i castellà, novetats i apostes, traduccions al castellà, vincles amb Argentina, autors publicats per una editorial argentina o llatinoamericana, paritat de gènere, diverses generacions, autors emergents i més consolidats, diversitats d'estils literaris, de gèneres i d'editorials.   A preguntes dels periodistes per les absències d'escriptors com Quim Monzó, Sergi Pàmies o Enrique Vila-Matas, Batallé ha explicat que "s'ha proposat a molts d'aquests autors i alguns han declinat per motius diferents i alguns molt personals. Sempre que fas això és molt complex".   Activitats  S'organitzaran un total de 120 activitats. El desplegament de Barcelona a Buenos Aires oferirà també un ventall d'11 activitats en diversos punts de la ciutat, un grafiti literari, concerts a Biblioteques de Buenos Aires amb el cor Trilce i diversos actes al Casal Català de Buenos Aires.  Estand  Barcelona tindrà un estand de 200 metres quadrats que inclourà un petit auditori i una gran llibreria amb un fons de 10.000 exemplars on s'exposaran i es posaran a la venda fins a 700 títols de més de 350 autors. També hi haurà una zona de reunions professionals amb la presència de 40 editorials catalanes.  A nivell professional, la participació de Barcelona a la fira de Buenos Aires ha de permetre potenciar les traduccions al castellà dels autors en català, les coedicions i millorar els mecanismes de distribució de les editorials catalanes.  En el marc del programa s'organitzaran dues exposicions dins del recinte firal i una tercera a la ciutat comissariada per Glòria Gorchs i Pep Molist de Clijcat, amb 'Visita Barcelona en 32 il·lustracions' l'espectador podrà viatjar per Barcelona a través de les pàgines de llibres il·lustrats. De la mà de la Fundació Ramon Llull i de Julià Guillamon s'ha programat la mostra 'La literatura catalana al món'. Per altra banda i coordinada pel mateix comissari, el Servei de Biblioteques de la capital argentina i el Consorci de Biblioteques de Barcelona ha organitzat l'exposició 'Llibreria Catalònia, Editorial Sudamericana i editorial Edhasa. Llibres d'anada i tornada'.  Sílvia Pérez Cruz Com ja es va anunciar, la cantant Sílvia Pérez Cruz actuarà durant la 'Noche de la feria', un gran esdeveniment musical organitzat per la ciutat convidada en un escenari a l'aire lliure. Pérez Cruz oferirà un espectacle musico-literari creat especialment per a l'ocasió.  La presidenta de la Fundación El Libro, Maria Teresa Carbano, ha explicat que als cercles culturals argentins "hi ha un interessant nivell de coneixement de la cultura catalana en general i hi ha més coneixement dels escriptors que escriuen en castellà per raó de llengua, però aquesta visita de Barcelona ho augmentarà". Organitzat  El participació de la capital catalana a Buenos Aires és un projecte organitzat per l'Ajuntament de Barcelona, l'Institut Ramon Llull, la Generalitat i la Fundación El Libro amb el suport del Govern de les Illes Balears, la Generalitat valenciana, el Govern d'Andorra, la Fundació Ramon Llull, Acción Cultural Española, el govern de la ciutat de Buenos Aires, el Gremi d'Editors de Catalunya i Editors.cat.  Per la seva part, la consellera de Cultura, Laura Borràs, no ha pogut estar present a l'acte de presentació al Saló de Cent a Barcelona perquè es troba a Brussel·les amb el president de la Generalitat, Quim Torra. L'expresident Carles Puigdemont i Torra faran una conferència conjunta en un hotel de Brussel·les després que el president del Parlament Europeu, Antonio Tajani, prohibís l'acte a l'Eurocambra.

Summary: Barcelona aterrarà a la Fira Internacional del Llibre de Buenos Aires amb 120 activitats i 56 autors


La Comissió Nacional dels Mercats i la Competència investiga possibles pràctiques anticompetitivas als mercats de construcció i rehabilitació d'infraestructures i edificacions a Espanya. La CNMC investiga possibles repartiments de mercat entre els principals grups de constructors d'obra civil. Aquestes pràctiques investigades estan relacionades amb suposats repartiments de mercat mitjançant la fixació de condicions comercials o l'intercanvi d'informació comercial sensible. Competència apunta que els dies 30, 31 de maig, 1 i 2 de juny de 2017 es van realitzar inspeccions domiciliàries a les seus de diverses entitats que operen en aquests mercats. Les inspeccions suposen un pas "preliminar" en el procés d'investigació de les suposades conductes anticompetitives i no prejutgen el resultat de la investigació ni la culpabilitat de les entitats inspeccionades. La CNMC avisa que si es trobessin indicis de pràctiques prohibides es procedirà a la incoació formal d'expedient sancionador.  Els acords entre competidors constitueixen una infracció "molt greu" de la legislació de competència i poden comportar multes de fins al 10% del volum de negocis total de les empreses infractores, segons ha assenyalat Competència, que ha destacat que la investigació dels càrtels constitueix una de les prioritats d'actuació de l'organisme supervisor per l'"especial" gravetat" de les seves conseqüències sobre els consumidors i el correcte funcionament dels mercats.

Summary: Competència investiga possibles acords de repartiment de mercat entre els principals grups de constructors d'obra civil


Tarragona comença a recuperar la normalitat després de la intensa tempesta, acompanyada de molta pluja i un fort vent, que aquest dimecres a la tarda va escombrar la ciutat. Aquest matí, els serveis de neteja i de la brigada municipal, que s’han reforçat, s’afanyaven a recollir les desenes d’arbres i branques caigudes al centre i a les urbanitzacions. Durant el matí, el Circ romà i el Pretori s’han reobert al públic després que romanguessin tancats durant unes hores com a conseqüència dels desperfectes ocasionats pel temporal. Un dels indrets més afectats ha estat la pèrgola del parc de les Tres Granotes, a prop de l’Amifeatre, que es va esfondrar parcialment. Durant aquesta setmana, els operaris acabaran de retirar la runa de l’espai, que és de titularitat municipal. El primer tinent d’alcalde i regidor d’Espais Públics, José Luis Martín, ja ha avançat que reconstruiran l’estructura. La pèrgola dona aixopluc a la terrassa d’un bar que, en el moment dels fets, estava tancat.  La ciutat s’ha llevat aquest dijous amb nombrosos arbres tombats i amb moltes branques i fulles als carrers. L’empresa concessionària de neteja ha disposat un reforç addicional de tres màquines escombradores i de sis efectius per accelerar el restabliment de la situació. A més, ahir ja es van activar fins a vuit voluntaris de Protecció Civil, que van ajudar a tallar les restes vegetals, així com diversos efectius de la Guàrdia Urbana.  Les destrosses s’han produït arreu del municipi, amb especial incidència en urbanitzacions com el Rodolat del Moro o Boscos de Tarragona, amb una vintena d’arbres caiguts, alguns d’ells en jardins particulars. La Rambla Nova, el passeig de Sant Antoni i parcs com el de l’Amfiteatre i el Camp de Mart també s’han vist molt afectats. L’Ajuntament estudiarà si reposa els arbres en funció de cada cas, ja que n’hi ha alguns de centenaris -com el de davant de la Diputació de Tarragona- que van ser arrencats.  Segons el consistori, no consten persones ferides a la via pública durant l’episodi. Tot i això, un home es va trencar la cama en una zona comunitària del carrer Gasòmetre després que sortís volant un banc. Al Circ romà va caure una tanca perimetral i al Pretori es van trencar alguns vidres de la sala del Sarcòfag. Després d’assegurar la zona, ambdós equipaments han reobert portes al llarg del matí.  En paral·lel, diverses façanes van resultar afectades, així com baranes de balcons. A la Rambla Nova una cornisa va quedar a punt de caure i es va haver d’acordonar la zona, com al carrer Deltebre, on es va desprendre una teulada d’un bloc de pisos. Els Bombers, a més, van actuar a l’estació de tren per retirar una peça de la coberta que amenaçava de caure. L’Ajuntament, mentrestant, porta a terme un recompte dels danys per conèixer el cost econòmic dels desperfectes. Al Parc de les Granotes, la pèrgola que dona aixopluc al bar es va esfondrar pels dos extrems. Aquest dijous els operaris treballen per retirar la runa i la previsió és que les tasques s’enllesteixin en dos o tres dies, segons el regidor d’Espais Públics, José Luis Martín. Posteriorment, el consistori ho reconstruirà. Durant una visita a la zona afectada, l’alcalde, Josep Fèlix Ballesteros, ha avançat que consignaran un pressupost extraordinari per portar a terme la reparació i que l’obra s’haurà d’adjudicar per concurs.  El gerent de la concessió, Alejandro Balcells, ha explicat a l’ACN que a aquestes alçades de la temporada l’establiment només obria durant els caps de setmana, per la qual cosa ningú es va veure afectat per l’ensorrament. Balcells ha detallat que en aquell moment estava tot recollit i que només s’han registrat alguns desperfectes als tendals. El que més trobaran a faltar, ha reconegut, són les Buguenvíl·lees, les plantes de flors violeta que cobrien la pèrgola i que es calcula que podrien ser centenàries. El concessionari assegura que, segons les informacions que li ha traslladat l’Ajuntament, podrà reobrir amb normalitat per Setmana Santa coincidint amb l’inici de la nova temporada.  De la seva banda, el portaveu municipal del PDeCAT, Albert Abelló, ha demanat a l’equip de govern (PSC-PP) que es revisi l’estat de l’arbrat de la ciutat i s’efectuïn les actuacions necessàries per reduir el risc per a la ciutadania en episodis de forts temporals de vent i pluja. En aquest sentit, ha proposat més mesures preventives com són la poda o la millora de l’arrelament. Abelló també ha agraït la “ràpida i eficient” actuació de la brigada.    Retirada d’arbres a Salou i situació normalitzada a PortAventura Els serveis municipals de Salou (Tarragonès) treballen aquest dijous al matí per restablir la normalitat després de la forta tempesta de vent i pluja d'aquest dimecres a la tarda que va provocar la caiguda de nombrosos arbres, molts d'ells de grans dimensions, com pins i també algunes palmeres o tipuanes. El consistori ha detectat fins a 60 punts afectats, especialment a la zona nord-est del municipi. A la platja llarga una dotzena de pins van quedar arrencats i alguns van caure sobre els furgons de la policia espanyola aparcats davant els hotels que allotgen diversos agents. A la zona dels carrers Carles Buigas, Brussel·les, Valls o Fra Juniper Serra, va caure arbres sobre establiments comercials. En altres casos, aquestes caigudes van afectar també cotxes i molts tendals i peces de mobiliari van sortir volant.   La virulenta tempesta a Salou, que va descarregar aigua i va anar acompanyada de fort vent a partir de les sis de la tarda d'aquest dijous, va mobilitzar efectius de Protecció Civil, policia local, la brigada municipal i dues empreses de jardineria per treure arbres i deixar vies obertes. Sortosament, no es van haver de lamentar ferits. Aquest dijous al matí, l’alcalde Pere Granados, acompanyat de la regidora de Manteniment de la Ciutat, Maria José Rodríguez i de la regidora de Comerç, Martina Fourrier, a més de la regidora de Platges Julia Gómez, han visitat diversos establiments afectats per la caiguda d’arbres i han passejat per la zona, d'on enarca s'estan retirant branques i fulles.   A PortAventura, la tromba d'aigua i vent va arribar poc abans del tancament de les instal·lacions. Segons fonts del parc temàtic de Vila-seca i Salou, la tempesta va afectar la vegetació i va provocar la caiguda de branques a les zones arbrades. Un cop es van tancar al públic les instal·lacions al vespre, els serveis del mateix parc van procedir a netejar els desperfectes i aquest dijous el parc s'ha obert amb normalitat.

Summary: Tarragona es recupera de la forta tempesta que ha arrencat desenes d’arbres arreu del municipi


El Banc d'Espanya ha renunciat a xifrar la magnitud de la crisi econòmica davant "l'alt grau d'incertesa" al voltant de la pandèmia del covid-19. En l'informe trimestral sobre l'economia espanyola, el regulador assenyala que l'impacte sobre l'economia mundial serà "sever" a curt termini i l'efecte a sobre l'ocupació i l'activitat econòmica a Espanya serà "molt pronunciat". Amb tot, apunta que "hauria de tractar-se d'una pertorbació de caràcter fonamentalment transitori". L'organisme aprofita per reclamar més implicació de les institucions europees i demana la mobilització dels 500.000 milions d'euros del fons de rescat, el desplegament d'un fons europeu de desocupació i mecanismes de mutualització del deute. L'informe alerta que l'extensió des de finals de febrer del brot epidèmic sorgit inicialment a la Xina cap a Europa "ha fet descarrilar de manera abrupta en un mes l'evolució de l'economia mundial". Segons el BdE, la "contundència" de les mesures extraordinàries de limitació de mobilitat i cessament de l'activitat productiva està comportant un impacte "sever" sobre el creixement mundial a curt termini. A l'Estat espanyol, la magnitud de l'impacte de la pandèmia sobre l'activitat econòmica i l'ocupació serà "molt pronunciada a curt termini". Amb el decret d'estat d'alarma a l'Estat s'han suspès gairebé completament l'activitat de serveis com l'hostaleria i el comerç detallista i s'han aturat sectors industrials com el de l'automoció. Per aquest motiu el Bde assegura que "l'estimació de l'impacte i la duració d'aquesta pertorbació sobre l'economia està sotmesa a un grau d'incertesa molt elevat" i considera que a hores d'ara "només es poden fer càlculs imprecisos sobre el grau efectiu de la caiguda de producció i consum durant el període de confinament". Tot i les "notables incerteses", afirma que "s'hauria de tractar d'una pertorbació de caràcter transitori". Més implicació de la UE Per contenir el "cost humanitari, social i econòmic" d'aquesta crisi el BdE ha demanat una "acció coordinada i solidària" a escala europea que faci ús de les eines pressupostàries i financeres. En concret, han reclamat una "eventual mobilització dels recursos del mecanisme europeu d'estabilitat financera per un volum potencial d'uns 500.000 milions d'euros". A més, demanen que es consideri la possibilitat d'introduir elements de mutualització de riscos pressupostaris, a través d'instruments de deute amb suport comú i desplegament d'eines com un fons de desocupació europeu.

Summary: El Banc d'Espanya preveu una crisi "pronunciada" però evita xifrar-ne l'impacte per l"alt grau d'incertesa"


Una parella i una nena de deu anys han resultat intoxicats per la mala combustió d'una caldera aquesta matinada a Girona. Els Bombers de la Generalitat han rebut l'avís poc després de la mitjanit, a les 00.36 hores. Alertats que una família tenia símptomes d'intoxicació per monòxid de carboni, tres dotacions dels Bombers i els Mossos d'Esquadra s'han desplaçat fins a l'habitatge, situat al carrer Taquígraf Martí número 7 de la ciutat. La família els esperaven al replà del pis. Els Bombers han tallat el subministrament de la caldera i han ventilat l'habitatge. Dues ambulàncies del SEM han atès els afectats i els han traslladat a l'hospital Josep Trueta de Girona. Tècnics de la companyia del gas també s'han desplaçat fins a l'habitatge per comprovar la instal·lació. Un intoxicat per l'oli d'una paella a Terrassa Els Bombers també han treballat aquestes últimes hores en l'incendi a l'interior d'una cuina en un pis de Terrassa (Vallès Occidental) amb una persona intoxicada lleu. L'avís es va rebre a les 16.07 hores d'aquest divendres al número 1 del carrer de la Forja. Les flames cremaven l'oli d'una paella –ja apagada- i havien intoxicat lleument un noi de 22 anys, que va ser traslladat pel SEM a la Mútua de Terrassa. Fins al lloc es va desplaçar una dotació de Bombers.  Foc en una casa de Reus sense ferits Una hora més tard, a les 17.17 hores, es va rebre l'avís d'un altre incendi en un pis de Reus (Baix Camp). El foc es concentrava en un habitatge al número 28 de la glorieta Ramir Ortega. Les flames cremaven roba i un armari a l'interior d'una habitació. Quatre dotacions de Bombers van treballar en l'extinció de l'incendi. Cap persona va resultat ferida i tampoc va ser necessari fer cap desallotjament. Els inquilins del pis però, no hi han pogut passar la nit, i la Guàrdia Urbana de Reus s'ha fet càrrec del seu reallotjament. Quatre contenidors cremats a Terrassa   Finalment, els Bombers han sufocat aquesta matinada i en poc més d'una hora l'incendi de quatre contenidors a Terrassa. El primer avís de foc s'ha rebut a les 00.38 hores al carrer Sant Marc, a l'alçada del número 83. El segon avís, a les 00.50 hores, al carrer Isaac Peral. El tercer avís a les 00.52 hores, al carrer Josep Trueta. I finalment, el quart avís de contenidor cremat s'ha rebut a les 01.02 hores a l'alçada del número 67 del carrer Doctor Turró. En tots els serveis hi ha treballat una dotació dels Bombers.

Summary: Una parella i una nena de deu anys, intoxicats per la mala combustió d'una caldera a Girona


El ple de la Sala II del Tribunal Suprem ha establert que la condemna pel delicte de maltractaments sense lesions, a la parella o exparella sentimental, i que pot ser castigat amb penes de presó d'entre sis mesos i un any, ha d'implicar, a més, de forma preceptiva la prohibició temporal d'aproximació a la víctima. El tribunal destaca que és una interpretació d'acord amb la protecció a les víctimes de violència de gènere. La sentència fixa així criteri en una qüestió en què les audiències provincials no havien mantingut una línia uniforme i en què tampoc la jurisprudència de la pròpia Sala II del Suprem havia estat unànime. Els magistrats han determinat que el delicte de colpejar o maltractar sense causar lesió, és a dir, sense que es requereixi assistència facultativa, que està sancionada en l'article 153 del Codi Penal, ha d'entendre's compresa en l'article 57, fet que suposa una pena accessòria de prohibició d'apropar-se a la víctima.  L'article 57 del Codi Penal estableix com a obligatori, i no només com a potestatiu del jutge, la imposició d'aquesta prohibició d'aproximació a la víctima per als autors de delictes d'homicidi, tortures, contra la llibertat sexual o de lesions, quan la persona agredida és la parella o exparella. El Suprem puntualitza que, quan parla dels delictes de lesions, "aquesta última expressió no pot interpretar-se des d'un punt de vista purament gramatical".  La sentència, de la qual ha estat ponent el magistrat Pablo Llarena, explica que la distinció que realitza l'article 153 del Codi Penal entre el maltractament que causa lesió de caràcter menys greu, i aquells cops i maltractament d'obra que no causen lesió, "només respon a un intent de diferenciar dos conductes lesives que, com vam dir anteriorment i d'acord amb la jurisprudència d'aquesta Sala, protegeixen idèntic bé jurídic: la integritat física i psíquica ". La Sala subratlla que l'article 153, introduït el 2015, és un delicte emmarcat en la violència de gènere. El legislador va voler diferenciar-lo clarament d'altres figures delictives en què les víctimes de les accions descrites no són les dones unides a l'agressor pels vincles que s'inclouen.  Prohibició d'apropar-se durant dos anys En el cas concret examinat, la Sala estima un recurs de la Fiscalia contra una sentència de l'Audiència Provincial de Madrid que va deixar sense efecte la prohibició d'aproximació imposada a un home que va donar una bufetada i altres cops a la seva parella en una carrer de Getafe, que li van causar contusions i ferides per les quals no va rebre atenció mèdica. El Suprem reposa la sentència tal com la va dictar en primera instància el Jutjat de Violència de la Dona número 1 de Getafe, que va condemnar l'acusat a nou mesos de presó, dos anys de privació del dret a tenir i portar armes i prohibició d'apropar-se a menys de 500 metres a la víctima, al seu domicili, o al lloc de treball durant dos anys, així com de comunicar-se amb ella per qualsevol mitjà durant el mateix temps.

Summary: El Suprem fixa com a obligatori prohibir al maltractador apropar-se a la víctima encara que no hi hagi lesions


El Tantarantana impulsa la iniciativa Teatre del futur que té com objectiu anticipar la venda d’entrades i poder traspassar aquest ingrés a les companyies abans que arribin al teatre. D’aquesta manera, ha explicat en un comunicat, podran "fer front a sous, despeses de producció o el que creguin més convenient per tirar endavant la seva feina". Considera que avançar aquests diners "permet una certa estabilitat prèvia amb la que normalment no hi podem comptar". Les entrades tenen un cost d'11 euros i quan el teatre doni a conèixer la temporada es podrà bescanviar per qualsevol espectacle.  El Tantarantana explica que és "una compra a cegues per donar suport el futur del teatre" i que els espectadors puguin "escollir més endavant què voleu veure i quan".

Summary: El Tantarantana anticiparà la venda d’entrades i traspassarà l'ingrés a les companyies abans que arribin al teatre


Tres anys després de l'exitosa '10.000 KM', el director Carlos Marqués-Marcet torna amb nova pel·lícula: 'Tierra firme', protagonitzada per Oona Chaplin, Natalia Tena i David Verdaguer, i amb la participació també de Geraldine Chaplin. Si a '10.000 KM' el director va explorar les dificultats de mantenir una relació a distància, a 'Tierra firme' el conflicte se centra en la decisió de tenir fills o no tenir-ne. En una entrevista a l'ACN, Marques-Marcet ha explicat que a ell li interessava indagar en les preguntes: "Per què volem tenir fills i per què no? Que inclou aquest desig?, què s'espera un de l'altre i què volem?" 'Tierra firme' va ser l'encarregada d'inaugurar aquest mes el Festival de Cinema Europeu de Sevilla, clausura aquest diumenge la setena edició del Most Festival Internacional de Cinema del Vi i el Cava i arriba a la gran pantalla el pròxim 24 de novembre. La pel·lícula s'ha rodat entre Londres i Barcelona.  La Kat (Natalia Tena) i l'Eva (Oona Chaplin) són parella i porten una senzilla i despreocupada vida al seu vaixell que deambula pel Regent's Canal de Londres. L'Eva, de 35 anys, li planteja a la Kat, de 31, que vol tenir un fill i que si ella no se suma al projecte hauran d'acabar la seva relació. En aquest context apareix el barceloní Roger (David Verdaguer), el millor amic de la Kat, que se n'adona del conflicte entre la parella. L'Eva fins i tot planteja que el Roger podria ser el pare biològic per un sistema d'inseminació "casolà". El trio decideix tirar-ho endavant a partir d'un acord en un procés que posarà a prova les seves relacions i també els seus interessos.

Summary: Marqués-Marcet explora el conflicte sobre la decisió de tenir fills a la seva nova pel·lícula 'Tierra firme'


El treball de recerca de dues estudiants de Batxillerat de Manresa va servir per localitzar 18 manresans deportats als camps de concentració nazis, una llista que el seu professor, Jordi Pons, ha aconseguit completar fins a un total de 28, 18 dels quals van morir en aquests camps. Ara, el resultat d'aquest treball fa un pas més enllà amb l'homenatge que la ciutat farà aquestes persones els dies 25 i 27 de gener, i que consistirà en la instal·lació d'unes plaques 'Stolpersteine' just davant dels edificis on les víctimes van viure o treballar abans de ser empresonades i deportades. Així, Manresa es converteix en el segon municipi de l'Estat –després de Navàs- que instal·la aquestes pedres que en alemany signifiquen 'pedres que fan ensopegar', però que segons l'historiador i president de l'Associació Memòria i Història de Manresa, Joaquim Aloy, també haurien de voler dir 'pedres que fan pensar'.

Summary: Manresa retrà homenatge als deportats als camps nazis amb la instal·lació de plaques 'Stolpersteine'